ราคาทองปิดร่วงกว่า 3 ดอลล์ หลังตัวเลขจ้างงานไม่ชี้ชัดเฟดขึ้นดบ.
สัญญาทองคำตลาดนิวยอร์กปิดปรับลดลงเมื่อคืนนี้ (4 ก.ย.) หลังจากตัวเลขจ้างงานนอกภาคเกษตรเดือนส.ค.ของสหรัฐแสดงให้เห็นถึงภาพรวมที่ยังไม่มีความชัดเจนเกี่ยวกับภาวะตลาดแรงงานสหรัฐ
5 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิด (4 ก.ย.) ปรับลง 3.10 ดอลลาร์ ที่ 1,121.40 ดอลลาร์/ออนซ์, สัญญาโลหะเงินส่งมอบเดือนธ.ค.ปิดลดลง 15.8 เซนต์ ที่ 14.549 ดอลลาร์, สัญญาพลาตินัมส่งมอบเดือนต.ค.ปิดร่วง 17.70 ดอลลาร์ ที่ 992.40 ดอลลาร์/ออนซ์ และสัญญาพัลลาเดียมส่งมอบเดือนธ.ค.ปิดลบ 4.40 ดอลลาร์ ที่ 577.15 ดอลลาร์/ออนซ์
ราคาทองอ่อนแรงลง หลังกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค. จากระดับ 245,000 ตำแหน่งในเดือนก.ค. ขณะที่อัตราการว่างงานลดลงสู่ระดับ 5.1% ซึ่งเป็นระดับต่ำสุดนับตั้งแต่เดือนเม.ย.2551 จาก 5.3% ในเดือนก.ค.
ก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 220,000 ตำแหน่งในเดือนส.ค. และอัตราการว่างงานจะลดลงสู่ 5.2% ขณะที่บรรดานักวิเคราะห์มองว่าข้อมูลจ้างงานล่าสุดที่ไม่มีความชัดเจนส่งผลให้มีความไม่แน่นอนเกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ (FED)